Selelekela

Bibele e ngotswe nakong le mehleng e fapaneng, empa e bua ka ho hlaka mabapi le ditaba tse ngata tse re amang ho fihla kajeno ho kenyeletswa le mosebetsing. E bua ka bahiri le basebetsi ka ho tshwana, ho ba bookameding le ho ba sebetsang maemong a tlase. E bua le ba hlokang mesebetsi mmoho le basebetsi ba nang le mosola.

Ha o bala bukana ena o tla makala ho sibolla ka moo ditemana tsena tse tswang Bibeleng di tshwanelehang bophelong ba kajeno. Di bale, o di sebedise maemong a hao a letsatsi le letsatsi mme o sibolle hore o ka natefelwa ke mosebetsi wa hao mmoho le tlhohonolofatso ya Modimo mosebetsing wa bophelo ba hao.

Bibele e re jwetsa eng ka sebaka sa mosebetsing?

Bibeleng mosebetsi o ne o bonwa jwalo ka tlhohonolofatso ho tloha qalong. Re bala ho Tshimoloho hore Modimo o ile a thaba haholo ke mosebetsi wa hae wa ho theha le ho tswelletsa tlholeho. Mehatong yohle e fapafapaneng ya tlholeho, re bala hore:

Modimo a bona hore hoo ho hotle.

TSIMOLOHO 1:10b,12b,18b,21b

Ho sebetsa Tlholehong ya Modimo

Ha Modimo a bopa banna le basadi o ile a ba hlohonolofatsa mme yaba o ba fa taolo ya tsohle tseo a di hlodileng. A batla hore ba sebetse ka tsela eo a ba laetseng ka yona le ka tlhohonolofatso ya hae. Ho feta mona, ba ile ba fuwa tlhaloso ya mosebetsi wa bona e hlakileng ka botlalo.

Yaba Modimo o bopa motho ka setshwano sa hae, o mmopa ka setshwano sa Modimo; a bopa e motona le e motshehadi.

Modimo a ba hlohonolofatsa, a re ho bona: “Atang, le ngatafale, le tlale lefatshe, le rene hodima lona; le laole ditlhapi tsa lewatle, le dinonyana tse fofang, le tsohle tse tsamayang hodima lefatshe.”

TSIMOLOHO 1:27-28

Morena Modimo a nka motho, a mmea serapeng sa Edene hore a se leme, a se hlokomele. Yaba Morena Modimo o laela motho, o re: “O ka ja difate tsohle tsa serapa ka bolokolohi, empa ha e le sefate sa ho tseba botle le bobe, sona o se ke wa se ja, hobane mohla o ka se jang, ruri o tla shwa.”

TSIMOLOHO 2:15-17

Leha ho le jwalo, ha monna le mosadi ba pele ba phetsa ho mamela molao wa Modimo, mosebetsi o ile wa fetoha kotlo. Modimo a jwetsa Adama le Eva hore ba tla lokela ho sebetsa ka thata maphelo ohle a bona hore ba phele.

Jwale ho Adama a re:

“Kahobane o mametse polelo

ya mosadi wa hao,

wa ja sefate seo ke ileng ka o laela,

ka re: ‘O se ke wa se ja,’

mobu o rohakehile ka baka la hao.

O tla ja tse tswang ho wona

ka ho sebetsa ka thata,

ka matsatsi wohle a ho phela ha hao.

Mobu oo

o tla o medisetsa meutlwa,

o o medisetse le tshehlo,

o je meroho ya naha.

O tla ja bohobe

ka mofufutso wa phatla ya hao,

ho fihlela o boela mobung,

hobane o ntshitswe mobung,

o lerole,

mme o tla boela leroleng!”

TSIMOLOHO 3:17-19

Empa monna o fumana thabo mosebetsing wa hae jwalo ka mpho e tswang ho Modimo:

Ha ho letho le molemo leo motho a ka le etsang, haese hore a je, a nwe, a ithabise ka tseo a di sebeditseng. Empa le teng ke ile ka bona hore tsena o di newa ke Modimo, hobane ntle ho Modimo, ke mang ya ka jang, mme a ithabisa?

MORUTI 2:24-25

Hape ke mpho ya Modimo ho motho ka mong eo Modimo a mo fileng leruo le matlotlo le matla hore a ithabise ka wona, mme o lokela ho amohela kabelo eo ya hae, a ithabise ka tsa mosebetsi wa matsoho a hae. Motho ha a ke a nahana bokgutshwanyane ba bophelo ba hae, hobane Modimo o mo phedisa ka nyakallo.

MORUTI 5:19-20

“Le tla ja, le kgore, mme le hlohonolofatse Morena Modimo wa lona, ka baka la naha e ntle eo a le neileng yona.”

DIPOLELO 8:10

“Jwale batlang Mmuso wa Modimo le ho loka ha hae pele, mme tsena tsohle le tla di ekeletswa.”

MATHEU 6:33

Ditataiso tse 10 ke tsena tse tla o thusa ho etsa mosebetsi wa hao ka tsela e thabisang Modimo mme e o netefaletsang tlhohonolofatso ya hae:

1 Tshepa Modimo

Hangata re utlwa mantswe a reng banna le basadi ba “boikemelo” ho hlalosa batho ba ipabolang ka ditalenta le bokgoni ba bona mosebetsing. Bibele e re ruta hore re ke ke ra fihlella letho ntle le thuso ya Modimo. Re hlokomediswa kgahlanong le ho rera jwalo ka ha eka re na le taolo e feletseng ya bokamoso le hape kgahlanong le ho iphahamisa mme re ikonka bakeng sa dikatleho tsohle tseo re di fihlellang.

Ho seng jwalo, ka dipelong tsa lona le ne le tla re: ‘Matla a rona, le matla a matsoho a rona, ke wona a re ruisitseng.’ Empa le hopole Morena Modimo wa lona, hobane ke yena ya le neang matla a hore le rue, hore a phethahatse selekane sa hae, seo a se hlapanyeditseng bo-ntata lona, jwaloka kajeno.

DIPOLELO 8:17-18

Mamelang, lona ba reng: “Kajeno kapa hosasane re tla ya motseng o itseng, moo re tla hlola teng selemo sohle, re hwebe, re tle re rue.” Ha le tsebe hore na la hosasane le tla le tlela le eng, kapa bophelo ba lona bo tla ba jwang, hobane le tshwana feela le mohodi, o bonahalang nakwana, o nto nyamela. Bakeng sa ho re: “Ha Morena a rata, re tla phela, re etse hona kapa hane,” jwale le a ikakasa, mme le a ithorisa. Boithoriso bohle bo jwalo bo bobe. Ka baka leo, ya tsebang ho etsa ho hotle, empa a sa ho etse, o etsa sebe.

JAKOBO 4:13-17

Bea mesebetsi ya hao

atleng tsa Morena,

mme merero ya hao

e tla phethahala.

MAELE 16:3

2 Sebetsa ka thata

Bibele e re ruta hore batho ba sebetsang ka thata ba bohlale mme ba kotula ditholwana tsa mosebetsi wa bona ha ba botswa ba le bothoto mme ba sa fihlelle letho. Ho bohlokwa hore o itshebeletse bakeng sa ditlhoko tsa hao tsa letsatsi le letsatsi ka ho etsa mosebetsi wa botshepehi letsatsi le letsatsi.

Hela! wena sekgoba,

tsamaya o ye ho bohlwa!

Hlahloba mekgwa ya bona,

o tlo hlalefe!

Leha bo se na motsamaisi,

bo se na mmusi le mohlahlobi,

hlabula bo ipatlela dijo tsa bona,

bo ipokellele tsona ha ho kotulwa.

Wena sekgoba,

o tla robala ho fihlela neng?

O tla tsoha neng borokong ba hao?

MAELE 6:6-9

Jwalokaha lemati

le kwaleha le buleha,

sekgoba le sona

se meneka jwalo moalong wa sona.

Sekgoba se kenya letsoho

ka sejaneng,

empa se botswa ho le isa hanong.

MAELE 26:14-15

Bana babo rona ba ke ba ithute ho thahasella mesebetsi e metle, ba tle ba thuse moo ho hlokahalang teng, esere ya eba batho ba se nang thuso.

TITE 3:14

Bana beso, ka lebitso la Morena wa rona Jesu Kreste re le laela hore le kgaohane le bana babo lona bohle ba phelang e le dikgoba, e seng ka meetlo eo re le neeleditseng yona. Lona le tseba kamoo le tlamehang ho re etsisa kateng. Ha re a ka ra ba dikgoba ha re ne re ena le lona, leha e le ho ja dijo tsa motho re sa lefe letho. Empa re ile ra sebetsa ka thata, ra fufulelwa motsheare le bosiu, e le hore re se ke ra kgoka le ya mong wa lona. Hase hore re ne re se na tokelo ya ho etsa jwalo, empa e ne e le hore re le etsetse mohlala, le tle le re etsise. Ha re ne re sa na le lona, re nnile ra le laela hore haeba e mong a sa rate ho sebetsa, le ho ja a se ke a ja.

Jwale re utlwa hore ba bang ba teng hara lona ba phelang e le dikgoba, ba sa sebetseng letho, ba itshunyakang hohle tabeng tsa ba bang. Ka Morena wa rona Jesu Kreste, ba jwalo re a ba laela, mme re ba kgothaletsa hore ba sebetse ka kgotso, ba sebeletse tseo ba ka di jang. Ha e le lona, bana beso, le se kgathale ho etsa hantle.

2 BATHESALONIKA 3:6-13

Haeba motho a sa baballe ba habo, haholoholo ba phelang lapeng la hae, o lahlile tumelo, mme o mobe le ho feta eo e seng modumedi.

1 TIMOTHEA 5:8

3 Eba le nnete

Bibele e na le seo e se buang mabapi le mathata a mangata a fumanwang mosebetsing kajeno.

Ho utswa le ho bua leshano

Ho utswa ke bothata bo boholo kgwebong kajeno, ho sa natswe hore na o nka dintho tse nyane hore o itshebedisetse tsona, kapa hore o qhekanyetsa khampani ka ho utswa ditjhelete tse ngata. Re hloka ho tlotla Modimo ka ho sebetsa ka botshepehi bo phethahetseng ho tsohle tseo re di etsang le ho di bua mosebetsing. Lentswe la Modimo ho tswa Ditaelong tse Leshome ho ya Testamenteng e Ntjha le re hlokomedisa ka matla kgahlanong le ho utswa.

“O se ke wa utswa.”

PHALLO 20:15; DIPOLELO 5:19

“ ‘Le se ke la utswa, le se ke la etsetsana bolotsana, kapa la bolellana mashano.’ ”

MEETLO 19:11

Shodu ha le utswa hoba le lapile,

batho ha ba ke ba le nyedisa.

Ha le ka tshwarwa le tla lefa hasupa,

le lefe ka tsohle tsa lapa la lona.

MAELE 6:30-31

Yaba le re ho nna: “Bukeng ena ho ngotswe thohako e tla aparela naha kaofela. Ka lehlakoreng le leng thohako ena e bolela hore leshodu le leng le le leng le tla timetswa, ka ho le leng e bolela hore mang le mang ya hlapanyang ka leshano le yena o tla timetswa. Morena wa mabotho o bua tjena: ‘Thohako ena ke tla e romella. E tla kena ka tlung ya leshodu, e kene le ka tlung ya ya hlapanyang ka leshano ka lebitso la ka. E tla kena ka tlung ya hae, e funtsolle marulelo a yona, e heletse le marako a yona.’ ”

SAKARIYA 5:3-4

“Ke tla fihla hara lona ke le ahlole. Ha ke na ho qeaqea ho qosa dinohe, le bafebi, le ba hlapanyang ka leshano, le ba jang basebetsi moputso wa bona, le ba hatellang bahlolohadi le dikgutsana, le ba hlokelang baditjhaba toka, le bohle ba sa ntlhompheng,” ho rialo Morena wa mabotho.

MALAKIYA 3:5

Ya utswang a se hlole a utswa, a mpe a tshware ka thata, a sebeletse tse molemo ka matsoho a hae, a tle a tsebe ho fa ya hlokang.

BAEFESE 4:28

Makgoba a ikokobeletse beng ba wona dinthong tsohle, a ba kgotsofatse kahohlehohle, a se ke a arabisana le bona, a se ke a ba utswetsa. Empa a bontshe hore a tshepahala kannete, kamehla, hore a tle a etse hore thuto ya Modimo, Mopholosi wa rona, e kgahlehe dinthong tsohle.

TITE 2:9-10

Tjotjo le bobodu

Tjotjo le bobodu di atile haholo mosebetsing. Bibele e ruta hore tjotjo e fosahetse mme e tla o kenya kgathatsong.

Batho ba bangata ba dumela ho re:

Tjotjo ke hakwe la bohlokwa,

ke la bohlokwa ho mo-e-fani,

e mo atlehisa

ho tsohle tseo a di etsang.

MAELE 17:8

Leha ho le jwalo:

Ya meharo

o tlisetsa lapa la hae tsietsi,

ya hloileng tjotjo yena o tla phela.

MAELE 15:27

Leha a ka senyehelwa,

ha a kwenehele kano ya hae.

Ha a adimane ka tjhelete

ho iphumanela phaello,

ha a amohele tjotjo

ho ahlola ya se nang molato.

Ya etsang tsena

a ke ke a sisinngwa le ka mohla.

PESALEMA 15:4b-5

Ho ahlola ka leeme

hase ntho e ntle,

empa motho a ka nna etsa sebe,

hore a fumane sengwathwana.

Ya mahlo a matsho

o potlakela leruo,

ha a nahane le hore bofuma

bo tla mo wela hodimo.

MAELE 28:21-22

Mohlalefi wa mohatelli

o a thotofala,

tjotjo yona e senya pelo ya motho.

MORUTI 7:7

Boqhekanyetsi le bomenemene

Hangata re utlwa ka batho ba lefisang bakeng sa ditshebeletso tseo ba sa fanang ka tsona kapa thepa eo ba sa nehelanang ka yona.

Mehleng ya Bibele, dikala, boima le ho metha e ne e le dikarolo tsa bohlokwa tsa ho metha theko ya thepa. Sena ke sona se bakileng hore ho be le tsitlallelo ya boima ba nnete le kgwebisano e nang le nnete. Bonnete, re atisa ho utlwa ka dikgwebo tse lefisang bakeng sa thepa eo ba sa nehelalang ka yona kapa ba lefisang ditheko tse seng tsa nnete ho bafutsana.

“Ka mokotleng wa hao o se ke wa ba le mefuta e fapaneng ya majwe a lekanyang boima, ke ho re le leholo le le lenyenyane. Ka tlung ya hao o se ke wa ba le mefuta e fapaneng ya mafiswana a methang, ke ho re le leholo le le lenyenyane. O be le lejwe le bontshang boima, le nepahetseng, le sa hanyapetseng; o be le lefiswana le methang, le nepahetseng, le sa hanyapetseng, e le hore o tle o phele halelele naheng eo Morena Modimo wa hao, a o neang yona. E mong le e mong ya etsang dintho tse tjena, le e mong le e mong ya etsang ho sa lokang, ke manyala ho Morena Modimo wa hao.”

DIPOLELO 25:13-16

Morena o hloile sekala

se qhekanyetsang,

empa boima bo nepahetseng

bona bo a mo thabisa.

MAELE 11:1

Motho ya kgopo

o amohela moputso wa bolotsana,

ya jalang ho loka

o kotula moputso wa nnete.

Motho ya lokileng

o tla rua bophelo,

ya pheeletseng bobe

yena o tla timela.

MAELE 11:18-19

“ ‘O se ke wa etsa bolotsana ha o metha bolelele ba dintho, kapa boima ba tsona, kapa ha o metha ntho e mokedikedi. O be le sekala se nepahetseng sa ho metha boima, le bolelele, le ntho e mokedikedi. Ke nna Morena Modimo wa lona, ya le ntshitseng naheng ya Egepeta.

“ ‘Le boloke melao ya ka yohle, le ditaelo tsa ka tsohle, mme le di phethe. Ke nna Morena.’ ”

MEETLO 19:35-37

Lona ba hatakelang bahloki,

utlwang mona!

Lona ba timetsang mafutsana,

mafutsana a naha ena.

Le ntse le re:

“Kgwedi e ntjha

e tla ya neneng fifing,

re tswe re rekisa mabele a rona?

Tsatsi la Sabatha le tla feta neneng,

re tswe re bapatsa ka koro ya rona?

Re ntse re fokotsa tekanyo

re nyolla theko,

re qhekella bareki

ka dikala tsa rona tse sa nepahalang?

Re reka mafutsana ka silefera,

re ananya mohloki ka meqathatso,

re rekisa koro le ditlhoka tsa yona?”

Morena, yena eo Jakobo a ithorisang ka yena, o ikanne, a re: “Ha nka ke ka lebala le e nngwe ya diketso tsa bona.”

AMOSE 8:4-7

Ya bohlale

o tshaba lebitso la Morena.

Morena o ipiletsa ho motse, o re:

“Lona tjhaba se phuthehileng,

se phuthehetseng mona, mamelang!

Na nka iphapanyetsa

matlotlo a bolotsana,

le dikala tse qhekanyetsang,

tse rohakehileng?

“Na ke tla lokolla

ya nang le sekala se qhekanyetsang?

Ke lopolle

ya nang le sekala sa bolotsana,

eo boima ba mokotla wa hae

bo sa nepahalang?

“Barui ba lona ke banna ba sehloho;

tjhaba sa lona ke batho ba leshano,

maleme a bona

ke maleme a thetsang.

Kahoo ke se ke qadile ho le otla,

ke le timetsa

ka baka la dibe tsa lona.

Le tla ja, empa le ke ke la kgora!

Le tla sala le ntse le lapile jwalo.

Le tla ba le mahlaba a pelehi,

empa bana bona

le ke ke la ba beleha;

esita leha le ka beleha bana,

bana bao

ke tla ba bolaya ka sabole.”

MMIKIYA 6:9-14

4 Kgotsofala

Le leng la maraba a bonolo ka ho fetisisa ho ka tshwaswa ke lona ke ho ipapisa le batho ba atlehileng ho o feta. Ka lebaka lena, o hloka kgotsofalo mme nako le nako o dula o batla ho rua ho ya pele. Ka mora nakwana feela o tla iphumana o le lekgoba la pelo e telele hoo o sa tlo hlola o kgotsofatswa ke letho. Bibele e re lemosa kgahlanong le dipelaelo:

“O se ke wa lakatsa hore ntlo ya motho e mong e be ya hao. O se ke wa lakatsa mosadi wa hae, kapa mohlanka wa hae, kapa lekgabunyane la hae, kapa pholo ya hae, kapa tonki ya hae, kapa ntho e nngwe le e nngwe eo e leng ya motho e mong.”

PHALLO 20:17

“Ke kopile ntho di le pedi ho wena,

o se nkganele ka tsona

pele ke eshwa:

Suthisetsa bolotsana le mashano

hole le nna,

o se ke wa nthuisa

kapa wa mphutsanehisa,

o mphepe ka dijo tse ntekaneng;

esere ha ke kgotshe

yaba ke a o latola,

ke re: ‘Morena ke mang?’

Kapa ka futsaneha,

yaba ke a utswa,

mme ka tlaela

ka lebitso la Modimo wa ka.”

MAELE 30:7-9

Ba lekanyang hore borapedi ke mokgwa wa ho ithuisa.

E, borapedi ke leruo le leholo ho ya kgotsofaletseng seo a nang le sona. Ha re a ka ra tla le letho lefatsheng, ka mokgwa o jwalo ha re ka ke ra nka letho ho lona ha re tloha. Ha re ena le dijo le diaparo, re di kgotsofalle. Ha e le ba ikemiseditseng ho rua, ba wela lerabeng la moleko, le ditakatsong tse ngata tsa bothoto, tse kotsi, tse tetebeletsang batho tshenyehong le timelong. Mohlodi wa bokgopo bohle ke ho rata tjhelete; ka ho e tjhatjhehela, ba bang ba kgelohile tumelo, ba ikapesa ka maswabi a mangata.

1 TIMOTHEA 6:5b-10

Hobane tsohle tsa lefatshe: ditakatso tsa botho, tse hohelang mahlo, le ho ikgantsha ka maruo, tsena hase tse tswang ho Ntate, empa ke tse tswang ho lefatshe. Lefatshe, mmoho le ditakatso tsa lona, le a fela, empa ya etsang thato ya Ntate o tla phela kamehla yohle.

1 JOHANNE 2:16-17

Bophelo ba lona bo se ke ba buswa ke ho rata tjhelete. Le kgotsofalle seo le nang le sona, hobane Modimo ka boyena o itse:

“Ha nka ke ka o lahla,

kapa ka o furalla.”

Ke ka baka leo re leng sebete ho re:

“Morena ke mothusi wa ka,

nke ke ka tshaba letho.

Motho a ka nketsang?”

BAHEBERU 13:5-6

Hobane ke ithutile ho kgotsofalla boemo boo ke leng ho bona.

BAFILIPI 4:11b

5 Kgothaletsa dikamano tse ntle

Ke ntho e tsebahalang hore basebetsi ba khampani ke letlotlo le leholo ka ho fetisisa la khampani eo. Ka hona dikamano tse ntle tsa basebetsi di bohlokwa ka ho fetisisa ho theheng khampani e atlehileng e nang le poello. Merusu ya basebetsi le basebetsi ba se nang kgothatso e lekaneng ba qosa moruo dimilione tsa tjhelete selemo se seng le se seng.

Dikamano tsa bosebetsi tse ntle di thehilwe hodima tshepano le tlhomphano ka kutlwisiso ya hore bahiri mmoho le basebetsi (morui le lekgoba la hae mehleng ya bophelo ba Bibeleng), ba tlasa matla a Morena. O lebeletse hore basebetsi ba tla sebetsa ka botshepehi mme ba lefuwe moputso o tshepahalang.

“ ‘O se ke wa hatella mohaeno, kapa wa mo hanyapetsa.

“ ‘O se ke wa dula ka moputso wa letsatsi wa mosebeletsi wa hao, ho fihlela letsatsi le hlahlamang.’ ”

MEETLO 19:13

“O se ke wa hatella mohlanka wa hao ya futsanehileng, ya hlokang; e ka ba ngwaneno, kapa e mong wa bajaki ba phelang motseng wa heno. O mo nee moputso wa hae wa letsatsi ka leng; letsatsi le se ke la dikela a eso o fumane, hobane ke mofutsana, mme o lebeletse moputso oo, e le hore a se ke a ipiletsa ho Morena ka baka la hao, mme ebe o entse sebe.”

DIPOLELO 24:14-15

Lona makgoba, mamelang beng ba lona ba lefatshe ka tshabo, le ka thothomelo, le ka botshepehi, jwaloka hoja le sebeletsa Kreste. Hona le se ke la ho etsa feela ha ba le teng, jwaloka ba ratang ho kgahlisa batho, empa jwaloka makgoba a Kreste a etsang thato ya Modimo ka pelo yohle. Le ba sebeletse ka moya o motle, jwaloka hoja le sebeletsa Morena, e seng batho. Tsebang hore motho ka mong o tla fumana moputso ho Morena, ka baka la tsohle tse lokileng tseo a di etsang, le haeba motho eo e le lekgoba kapa molokolohi.

Le lona beng ba makgoba, le a etse jwalo, le sa a sokele. Tsebang hore lona le wona le na le Morena a le mong mahodimong, ya sa yeng ka tshobotsi.

BAEFESE 6:5-9

Ya hlokomelang fate sa feiye,

o tla ja tholwana tsa sona;

ya baballang monga hae hantle,

o tla tlotlwa ke yena.

MAELE 27:18

6 Iphe nako ya ho phomola

Bophelong ba kajeno bo tletseng phehisano ho na le moleko wa ho sebetsa ka thata ho feta tekanyo le ho fetoha karolo ya lebelo le se nang moedi la ho bokeletsa leruo. Pheletsong o qetella o itima phomolo mme o ikutlwe o le molato ha o sa sebetse.

Morethetho wa ho sebetsa ka dinako tse nang le dikarohano tse lekantsweng bakeng sa ho phomola o thehilwe ha Modimo o ne o theha lefatshe. Ka ho itumella ho phomola, o ananela hore ha o lekgoba la mosebetsi.

Ba iphapanyetsang leano lena ba ke ke ba kgona ho tswelletsa boemo ba tlhahiso bo phahameng. Modimo o tekile mohlala hore re o latele.

Ka mokgwa o jwalo Modimo a qeta ho etsa lehodimo, le lefatshe, le tsohle tse lehodimong, le lefatsheng, le lewatleng.

Ka letsatsi la bosupa Modimo a phetha mosebetsi wa hae, oo a o entseng, mme ka letsatsi la bosupa a phomola mosebetsing wa hae wohle, oo a o entseng. Modimo a hlohonolofatsa letsatsi leo la bosupa, a le halaletsa, hobane ka lona o ile a phomola mosebetsing wa hae wohle, oo a o entseng ka ho o hlola.

TSIMOLOHO 2:1-3

“O tla etsa mosebetsi wa hao ka matsatsi a tsheletseng, o phomole ka letsatsi la bosupa; e le hore pholo ya hao, le tonki ya hao, di tle di phomole; le mora wa lekgabunyane la hao, le mojaki ba ke ba re kgefu!”

PHALLO 23:12

“O ka sebetsa ka matsatsi a tsheletseng, empa ka letsatsi la bosupa o phomole; o phomole ha ho lengwa le ha ho kotulwa.”

PHALLO 34:21

“Hlokomela letsatsi la Sabatha, o le halaletse. O ka sebetsa ka matsatsi a tsheletseng, mme wa etsa mosebetsi wa hao kaofela, empa letsatsi la bosupa ke Sabatha sa Morena Modimo wa hao. Ka letsatsi lena o se ke wa etsa mosebetsi ofe kapa ofe, wena, kapa mora wa hao, kapa moradi wa hao, kapa mohlanka wa hao, kapa lekgabunyane la hao, kapa diphoofolo tsa hao, kapa mojaki ya ha hao. Ka matsatsi a tsheletseng Morena o ile a etsa lehodimo, le lefatshe, le lewatle, le dintho tsohle tse ho tsona, mme a phomola ka letsatsi la bosupa; ka baka lena Morena o ile a hlohonolofatsa letsatsi la Sabatha, a le halaletsa.”

PHALLO 20:8-11

7 Sebeletsa Modimo ka moputso wa hao

Tjhelete le thepa eo re e bokeletsang ke tsa rona ka mohau wa Modimo mme ka hona ke tsa hae. Testamenteng ya Kgale batho ba ne ba le tlasa tlameho ya behella ka thoko karolo ya leshome ya moputso wa bona bakeng sa Modimo. Testamenteng e Ntjha re kgothaletswa ho fana ka dimpho tsa rona mahala le ka pelo e thabileng.

“Ka selemo se seng le se seng, o tla fana ka karolo e le nngwe ho tse leshome, tsa kotulo yohle e tswang tshimong ya hao. Karolo ena e tswang ho tse leshome tsa koro ya lona, le tsa veine ya lona e ntjha, le tsa ole ya lona, le tsa matsibolo a lona a mehlape ya dikgomo le ya dinku, le tla e jella kapele ho Morena Modimo wa lona, sebakeng seo a tla se kgetha hore a dule ho sona. Le etse jwalo hore le tle le ithute ho tshaba Morena Modimo wa lona, kamehla.”

DIPOLELO 14:22-23

“Empa le madimabe, Bafarisi, hobane le ntsha karolo e le nngwe ho tse leshome ya kwena, le lengana, le ya moroho o mong le o mong, athe le tlohela toka le lerato la Modimo. Empa eka kgona ho etswe tsena ho sa tlohelwe tsane.”

LUKA 11:42

Jesu a ya dula malebana le letlole la matlotlo, a tadima kamoo letshwele le nokelang tjhelete letloleng kateng. Barui ba bangata ba ne ba nokela e ngata. Ha tla mosadi e mong wa mohlolohadi ya futsanehileng; a nokela tjheletana tse pedi, tse ka lekanang le sente.

Yaba Jesu o bitsa barutuwa ba hae, o re ho bona: “Kannete ke a le bolella, mosadi eo wa mohlolohadi, ya futsanehileng, o noketse ho feta bohle ba nokelang letloleng, hobane bohle ba noketse ba nkile bonkong, athe yena o noketse a nkile bohloking, tsohle tseo a neng a ena le tsona, sohle seo a neng a tla phela ka sona.”

MAREKA 12:41-44

Tsebang hona: Ya jalang hanyenyane o tla kotula hanyenyane; athe ya jalang haholo o tla kotula haholo. Motho ka mong a ke a fane ho ya kamoo a rerileng kateng ka pelong ya hae, e seng ka ho kganana kapa ka ho qobellwa. Modimo o rata ya fanang a thabile. Modimo o na le matla a ho le atisetsa dineo tsohle tsa hae, e le hore, kamehla, le tle le be le ho lekaneng dinthong tsohle, le be le ngatafallwe haholo, hoo le ka tsebang ho etsa mesebetsi yohle e molemo. Ke sona se ngotsweng, ha ho thwe:

“O fana ka matsoho a mabedi

ho mafutsana,

ho loka ha hae

ho hlola kamehla yohle.”

2 BAKORINTHE 9:6-9

8 Amohela boikarabello ba hao setjhabeng

Ho hahamalla leruo le katleho ha ho a tlameha ho ba dipakane tsa bohlokwa ka ho fetisisa maphelong a rona. Ho latela Bibele, Modimo o re hloholofatsa hore re kgone ho hlokomela batho ba bang ba sa kgoneng ho itlhokomela. Modimo o behile bafutsana, bakudi, le dikgutsana, bahlolohadi le baditjhaba tlhokomelong ya rona. O tla ahlola tumelo ya rona ho latela hore na re ba tshwara jwang. Boikarabello setjhabeng ke ntho fetang ketso feela ya kamano eo re bang le yona ho setjhaba. E tlameha ho ba setshwantsho sa tshebeletso ya nnete le e tshepehang ho Modimo.

Se lebaleng ho ba mosa le ho thusana, hobane ana ke wona mahlabelo a kgahlisang Modimo.

BAHEBERU 13:16

“Ha o hela koro ya hao tshimong ya hao, eba o lebala ngata hara tshimo, o se ke wa kgutlela hape ho ya e lata. E tla ba ya mojaki, kapa ya kgutsana, kapa ya mohlolohadi, e le hore Morena Modimo wa hao, a tle a o hlohonolofatse mosebetsing wohle oo o o etsang.

“Ha o hlohlora ditholwana tsa sefate sa mohlwaare, o se ke wa boela wa se pheta kgetlo la bobedi. Tse setseng e tla ba tsa mojaki, kapa tsa kgutsana, kapa tsa mohlolohadi.

“Ha o ekga morara serapeng sa hao sa morara, o se ke wa boela wa kgwahlapisa. O setseng e tla ba wa mojaki, kapa wa kgutsana, kapa wa mohlolohadi. O nne o hopole hore o ne o le lekgoba naheng ya Egepeta, mme ke ka baka lena ke o laelang ho etsa ntho ena.”

DIPOLELO 24:19-22

“Jwale Kgosi e tla re ho ba ka ho le letona: ‘Tloong, lona ba hlohonolofaditsweng ke Ntate, le rue Mmuso oo le o lokiseditsweng haesale lefatshe le thewa, hobane ke ne ke lapile, la mpha dijo; ke nyorilwe, la mpha ka nwa; ke le moeti, la nkamohela; ke hlobotse, la nkapesa; ke kula, la ntlhwela; ke le tjhankaneng, la ntjhakela.’

“Ke moo ba lokileng ba tla mo araba, ba re: ‘Morena, ke neng re ileng ra o bona o lapile, yaba re a o fepa; kapa o nyorilwe, ra o fa wa nwa? Ke neng re ileng ra o bona o le moeti, ra o amohela; kapa o hlobotse, ra o apesa? Ke neng re ileng ra o bona o kula kapa o le tjhankaneng, ra o tjhakela?’

“Kgosi e tla ba araba, e re: ‘Ruri ke a le bolella, seo le se etseditseng e mong wa bao ba banyenyane ho bana beso, le se etseditse nna.’ ”

MATHEU 25:34-40

Borapedi bo hlwekileng, bo se nang sekodi mahlong a Modimo Ntata rona, ke bona: Ho tjhakela dikgutsana le bahlolohadi matshwenyehong a bona, le ho ipoloka re sa silafatswe ke tsa lefatshe.

JAKOBO 1:27

Ya hauhelang bafumanehi

o adima Morena,

seo a faneng ka sona

Morena o tla mmuseletsa sona.

MAELE 19:17

Ya ithibang ditsebe

ha mofutsana a lla,

le yena o tla lla,

empa a ke ke a mamelwa.

MAELE 21:13

Re tseba seo lerato le leng sona ka sena: Kreste o re teletse bophelo ba hae; le rona re tshwanetse ho tella bana babo rona bophelo ba rona. Ha motho a ena le maruo a lefatshe lena, mme a bona ngwanabo a hloka, empa a mo thatafaletsa pelo ya hae, lerato la Modimo le ka ba teng jwang pelong ya hae?

1 JOHANNE 3:16-17

9 Lefa lekgetho la hao

Bibele e hlakile mabapi le ho lefa lekgetho. Hobane Bajude ba ne ba le tlasa puso ya Maroma, potso ya lekgetho dinakong tsa Testamente e Ntjha e bile taba e amang dipolotiki haholo. Leha ho le jwalo, esita le boemong bona tokelo ya mmuso ya ho lefisa lekgetho e ananelwa ke Kreste ha a ntse a re hopotsa ka ho tshwana hore hape re na le boitlamo le ho Modimo.

Ba disa Jesu ka hloko, mme ba roma dihlwela tse iketsang e ka ke batho ba lokileng, hore di tle di mo tshware ka dipuo, di mo neele mmusisi. Tsa mmotsa, tsa re: “Moruti, re a tseba hore seo o se buang le seo o se rutang se nepahetse. Ha o ye ka tshobotsi, empa o ruta tsela ya Modimo ka nnete. Na ho a dumelleha hore re ntshetse Sesare lekgetho kapa tjhe?”

Empa a lemoha bophokojwe ba bona, a re ho bona: “Mpontsheng tjhelete ya denare. E na le setshwantsho sa mang le mongolo wa mang?”

Ba re: “Ke tsa Sesare.”

A re ho bona: “Jwale he, neang Sesare seng sa Sesare le Modimo seng sa Modimo.”

LUKA 20:20-25

Ebile ke kahoo le ntshang lekgetho, hobane babusi ke bahlanka ba Modimo ba phethang mosebetsi wona oo ka hloko. Neang bohle tse ba lokelang: molekgetho, lekgetho; mokgafisi, kgafa; ya lokelwang ke tshabo, tshabo; ya lokelwang ke hlompho, hlompho.

BAROMA 13:6-7

10 Sebeletsa leruo la nnete

Batho ba bangata ba bona ho bokeletsa leruo le matlotlo e le sepheopheo sa bona bophelong. Leha ho le jwalo, Bibele e re ruta ka ho hlaka hore leruo le jwalo ke la nakwana. Kotsi ke hore takatso ya ho ithuela thepa e ka hapa maphelo a rona haeba re se tjhatsi. Re ke ke ra sebeletsa marena a mabedi, Modimo le leruo. Re hloka ho sebetsa jwalo kaha Modimo a rerile hore re sebetse le hore re fumane leruo la nnete la nako e telele. Bibele e bitsa sena ho bokeletsa letlotlo lehodimong. Haeba re kenya Modimo dinthong tsohle tseo re di etsang, ditlhoko tsa rona tsa letsatsi le letsatsi di tla hlokomelwa.

“Ha ho motho ya ka sebeletsang marena a mabedi, hobane o tla hloya e mong, a rate e mong; kapa o tla kgomarela e mong, a nyedise e mong. Le ke ke la sebeletsa Modimo le Leruo.”

MATHEU 6:24

“Le se ke la ipokellela matlotlo lefatsheng, moo tshwele le mafoome di senyang, moo mashodu a thuang, a utswe; le mpe le ipokellele matlotlo lehodimong, moo tshwele leha e le mafoome di sa senyeng, moo mashodu a sa thueng, a utswe, hobane moo letlotlo la hao le leng teng, le yona pelo ya hao e tla ba hona teng.”

MATHEU 6:19-21

“Ha ho le jwalo, le se ke la itshwenya, la re: ‘Re tla jang? Re tla nwang? Re tla aparang?’ Tsena tsohle di labalabelwa ke bahedene; athe Ntata lona ya mahodimong o tseba hore le di hloka tsohle. Jwale batlang Mmuso wa Modimo le ho loka ha hae pele, mme tsena tsohle le tla di ekeletswa.”

MATHEU 6:31-33

Ho lehlohonolo

ya iphumanetseng bohlale,

ya bileng a fihletseng kutlwisiso,

hoba bo feta silefera ka bohlokwa,

ho bo fihlela

ke tlotlo le fetang kgauta;

bo kgahleha

ho feta le mabenyane a bohlokwa,

ha ho letho

le ka bapiswang le bona.

MAELE 3:13-15

Laela barui ba tsa lefatshe lena hore ba se ke ba ikgohomosa, ba tshepa maruo a felang, ba mpe ba tshepe Modimo ya re fang tsohle ka bongata hore re di thabele. Ba etse tse lokileng, ba rue mesebetsi e metle, ba fane ka matsoho a mabedi, ba arolelane le ba bang. Kahoo ba tla ipokellela letlotlo le letle la kamoso, ba tle ba fumane bophelo ba nnete.

1 TIMOTHEA 6:17-19

Ditsietsi tsohle tsa lona le di rolele ho yena, hobane ke yena ya le baballang.

1 PETROSE 5:7

Se ngongoreheng ka letho, empa tsohle tseo le di hlokang le di hlahise ho Modimo ka thapelo le kopo e nang le teboho. Kgotso ya Modimo, e fetang kutlwisiso yohle, e tla boloka dipelo tsa lona le mehopolo ya lona ho Kreste Jesu.

Qetellong, bana beso, tsohle tseo e leng nnete, tsohle tse hlomphehang, tsohle tse lokileng, tsohle tse hlwekileng, tsohle tse ratehang, tsohle tse babatsehang, leha e le eng le eng e kgabane le e rorisehang, tsena le di nahane. Tseo le ithutileng tsona, la di amohela, la di utlwa, la di bona ho nna, le di phethe, mme Modimo ya re fang kgotso o tla ba le lona.

BAFILIPI 4:6-9

At work with God

First digital edition 2018

Bible text: Sesotho 1989 Translation (Standard Orthography)

© Bible Society of South Africa 1989, 2018

All rights reserved. No part of this book may, without prior written permission of the publisher, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2240-2

Mobi-format:    ISBN 978-0-7982-2241-9

PDF-format:     ISBN 978-0-7982-2242-6

Bibles and audio Bibles are available on the BibleSA-app